text: Dødfunden i Fredericia dræbt af knivstik
  04 juni 2013 kl. 11.24
  En 57-årig mand, som i går blev fundet død i Fredericia, blev dræbt af knivstik. Politiet har anholdt to mænd.
  Politiets obduktion af en 57-årig mand, som mandag eftermiddag blev fundet død i sin lejlighed i Fredericia, viser, at manden er dræbt af knivstik, oplyser lokalpolitiet i Fredericia.
  - Det så mistænkeligt ud, da han blev fundet i sin lejlighed, så vi fik ham obduceret. Og det har vist sig, at han er død som følge af knivstik, siger vicepolitiinspektør Peter Balsgaard.
  Han vil ikke oplyse, hvor mange gange manden er blevet stukket.
  - Omfanget og stikkenes placering og så videre, det vil vi ikke ud med, siger han.
  Politiet har anholdt to mænd fra Fredericia og sigtet dem for drabet.
  Se mere i TV SYD Nyheder kl. 19.30.
  